Henry: Trek Dan Carter nader vir WB | Netwerk24
22 April 2019 06:01
Dan Carter tydens die eindstryd van die Wêreldbeker-toernooi in 2015 in Engeland. Foto: Getty Images
Dit is die mening van Graham Henry, ’n voormalige afrigter van Nieu-Seeland se rugbyspan, nadat dit die afgelope week rugbaar geword het dat McKenzie die skouspel later vanjaar in Japan weens ’n kniebesering gaan misloop.
Die verwagting is dat Beauden Barrett en Richie Mo’unga eerste in die ry sal staan om die nr. 10-trui te dra, maar McKenzie se veelsydigheid het beteken dat hy maklik op losskakel of heelagter diens kon doen.
“Daar is gerugte oor Dan Carter wat die ronde doen en ek dink nie hy sal die span in die steek laat nie. Hy sal die derde keuse wees en ek dink hy is ideaal vir daardie posisie.
“Hy het baie ervaring van wat dit vereis om nie net in Wêreldbeker-toernooie te speel nie, maar ook van internasionale rugby. Hy was daar en het dit al gedoen,” het Henry aan die Nieu-Seelandse radiostasie Newstalk ZB gesê.
Die 37-jarige Carter, wat drie keer met die toekenning as Wêreldrugby se Speler van die Jaar vereer is, het ná afloop van 2015 se Wêreldbeker-toernooi en ná 112 toetse sy uittrede uit toetsrugby aangekondig.
Hy het daarna eers klubrugby in Frankryk gespeel, waarna hy na Japan is.
Hy het baie ervaring van wat dit vereis om nie net in Wêreldbeker-toernooie te speel nie, maar ook van internasionale rugby.
Tog erken Henry dat Carter, wat onlangs ’n nekoperasie ondergaan het, se terugkeer na die All Black-trui ’n skoot in die donker is.
Hy is nie tans ’n gekontrakteerde speler by die Nieu-Seelandse Rugbyunie (NZR) nie en boonop volg dié land se rugbyadministrateurs ’n streng beleid dat slegs spelers wat plaaslik speel vir die nasionale span oorweeg kan word.
“Dit is voor die hand liggend dat spelers aan die vereistes moet voldoen, moet speel en gekontrakteer moet wees om vir die All Blacks verkiesbaar te wees.
“Wie weet? Dit klink of daar baie werk agter die skerms aangaan,” het Henry gesê.
Carter se naam is egter nie die enigste wat genoem word as ’n moontlike plaasvervanger vir McKenzie nie.
Gerugte wil dit hê dat Aaron Cruden (30), wat deesdae vir die Franse klubspan Montpellier speel, ’n korttermynkontrak kan kry om terug te keer na Nieu-Seeland. – Reuters
Meer oor: Japan | Nieu-Seeland | Dan Carter | Rugby | All Blacks | Damian Mckenzie | Wêreldbeker-Rugby